FOTO'S: BMW-bestuurder vlug nadat motor deur winkel bars | Netwerk24
Deur Kaydene Davids 30 September 2020 11:05
Die bestuurder van 'n BMW het gevlug en sy luierende motor net so gelos nadat hy vroeg Woensdagoggend deur 'n muur van 'n kruidenierswinkel in Heuwelsig, Bloemfontein, geploeg het.
Die man, wat glo die grys BMW skaars enkele weke besit, het Woensdag omstreeks 01:00 deur die muur van Spar Heuwelsig gebars en tientalle gasbottels gemis.
Skade van derduisende rande is aan die winkel aangerig met bakstene, bourommel en kruideniersware wat oral rondlê.
Na wat verneem word het hy glo enkele ure voor die voorval in 'n kroeg daar naby gekuier.
Volgens 'n ooggetuie het hy sowat 'n uur nadat hy die kroeg verlaat het deur die winkel se muur gebars.
Buite die Heuwelsig Spar in Bloemfontein nadat 'n BMW Woensdag in die vroeë oggendure deur die muur van die winkel geploeg het. Foto: Mlungisi Louw
Die skade aan die binnekant van die Heuwelsig Spar in Bloemfontein. Foto: Mlungisi Louw
Die skade wat aangerig is aan die Heuwelsig Spar nadat 'n bestuurder van 'n BMW vroeg Woensdagoggend deur 'n muur van die winkel geploeg het. Foto: Mlungisi Louw
Johnny Vincenti, eienaar van die Spar, sê hy is net ná 01:00 wakker gebel en het hom na die winkel gehaas.
"Ek was geskok en verbaas om dié tyd 'n oproep met dié soort nuus te kry. Dit was die laaste ding wat ek verwag het."
Met sy aankoms by die winkel was die motor steeds aan die luier en die ligte aan, maar die bestuurder was skoonveld.
"Die voertuig is 'n totale wrak."
Volgens Vincenti was die bestuurder nog nie by hom nie, maar hy het 'n voornaam van die eienaar van die BMW.